NARIADENIE KOMISIE (EÚ) č. 1282/2009
z 22. decembra 2009,
ktorým sa mení a dopĺňa nariadenie (ES) č. 409/2009 o stanovení prepočítavacích koeficientov a kódov obchodnej úpravy Spoločenstva používaných na prepočet hmotnosti spracovaných rýb na hmotnosť rýb v živom stave
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (EHS) č. 2847/93 z 12. októbra 1993, ktorým sa zriaďuje kontrolný systém spoločnej politiky rybolovu (1), a najmä na jeho článok 5,
keďže:
(1)
V nariadení Komisie (ES) č. 409/2009 (2) sa stanovujú prepočítavacie koeficienty a kódy obchodnej úpravy Spoločenstva pre stavy spracovania „čerstvé“ a „čerstvé solené“.
(2)
Druhy, ktoré podliehajú rybolovným kvótam, sa vykladajú hlavne v stavoch spracovania „čerstvé“ alebo „čerstvé solené“. Preto je potrebné doplniť do nariadenia (ES) č. 409/2009 prepočítavacie koeficienty pre mrazené ryby, aby boli k dispozícii prepočítavacie koeficienty Spoločenstva pre všetky príslušné stavy spracovania.
(3)
V nariadení Komisie (ES) č. 1077/2008 (3) sa stanovujú podrobné pravidlá elektronického zaznamenávania a prenosu lodného denníka, vyhlásenia o vyložení a údajov o prekládke.
(4)
Nariadenie Komisie (ES) č. 409/2009 by sa preto malo zodpovedajúcim spôsobom zmeniť a doplniť.
(5)
Opatrenia v tomto nariadení sú v súlade so stanoviskom Výboru pre rybné hospodárstvo a akvakultúru,
PRIJALA TOTO NARIADENIE:
Článok 1
Nariadenie (ES) č. 409/2009 sa mení a dopĺňa takto:
1.
V článku 3 sa písm. g) nahrádza takto:
„g)
‚stav spracovania‘ znamená spôsob, akým sa ryba uchováva (čerstvá, za čerstva solená a mrazená).“
2.
V článku 4 sa odsek 1 nahrádza takto:
„1. Prepočítavacie koeficienty Spoločenstva stanovené v prílohách II, III a IV sa uplatňujú s cieľom prepočítať hmotnosť spracovaných rýb na hmotnosť rýb v živom stave.“
3.
V článku 6 sa odsek 1 nahrádza takto:
„1. Kapitáni rybárskych plavidiel Spoločenstva používajú prepočítavacie koeficienty uvedené v článku 4 pri zápise do denníka podľa článku 6 nariadenia (EHS) č. 2847/93 a článku 4 nariadenia Komisie (ES) č. 1077/2008 (4) s cieľom:
a)
odhadnúť hmotnosť rýb v živom stave z množstiev na palube rybárskeho plavidla a
b)
vypočítať hmotnosť v živom stave z vyložených množstiev.
4.
Príloha I sa nahrádza znením prílohy I k tomuto nariadeniu.
5.
Text v prílohe II k tomuto nariadeniu sa pripája ako príloha IV.
Článok 2
Nadobudnutie účinnosti a uplatňovanie
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. januára 2010.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 22. decembra 2009